Angių kalnas

Angių kalnas – 58 m aukščio kopa, stūksanti Lietuvai priklausančioje Kuršių nerijos dalyje, Nidos gyvenvietės šiaurėje; geomorfologinis gamtos paveldo objektas. Tai eolinio reljefo forma, priklausanti Kuršių nerijos Didžiajam kopagūbriui. Įeina į Angių geomorfologinį draustinį, yra jo pietvakarinėje dalyje.Angių kalnas . Nerija.lrv.lt. Nuoroda tikrinta 2022-05-01. Netoliese, nuo Angių kalno atskirta 1,2 km pločio raguvos, dunkso kita kopa – Urbo kalnas.

Dabartinį pavidalą kopa įgavo, kai 1872−1875 m., vadovaujant miškininkui P. Gerhartui, buvo apželdinta kalninėmis pušimis,Angių kalnas. Visuotinė lietuvių enciklopedija. Nuoroda tikrinta 2022-05-01. taip sustabdant eolinius procesus.

Kopos sandara tokia: daugiau nei iki 50 m gylio slūgso smulkiagrūdis smėlis, žemiau – jūrinis įvairiagrūdis, kuris pereina į žvirgždo – gargždo nuosėdas, po jomis 80 m gylyje slūgso moreninio priemolio pagrindas. Esama ir požeminio vandens, matuojant nuo kopos viršaus, jis slūgso 30 m ir didesniame gylyje.

Tarybiniais metais Angių kalnas įėjo į uždarą karinę zoną, ant jo stovėjo dideli kariniai statiniai.Angių kalnas. Mažosios Lietuvos enciklopedija. Nuoroda tikrinta 2022-05-01. Atkūrus nepriklausomybę, 1995 m. kopa paskelbta valstybės saugoma.

 Išnašos 

Kategorija: Lietuvos kopos
Kategorija:Neringos savivaldybės paveldas
Kategorija:Lietuvos gamtos paminklai